AZ EURÓPAI KÖZPONTI BANK HATÁROZATA
(2007. július 24.)
a TARGET2-EKB szabályairól
(EKB/2007/7)
(2007/601/EK)
AZ EURÓPAI KÖZPONTI BANK IGAZGATÓSÁGA,
tekintettel az Európai Közösséget létrehozó Szerződésre és különösen annak 105. cikke (2) bekezdésének negyedik francia bekezdésére,
tekintettel a Központi Bankok Európai Rendszere és az Európai Központi Bank Alapokmányára és különösen annak 11.6., 17., 22. és 23. cikkeire,
mivel:
(1)
Az egységes monetáris politika magában foglalja az olyan fizetési rendszerek szükségességét, amelyek révén a nemzeti központi bankok (NKB-k) és a hitelintézetek közötti monetáris politikai műveleteket időben és biztonságosan lehet elvégezni, és amelyek elősegítik a pénzpiac egységességét az euroövezeten belül.
(2)
Az eredeti transzeurópai automatizált valós idejű bruttó elszámolású rendszert (TARGET) a TARGET2 váltja fel, amit az Egységes Közös Platformnak (SSP) nevezett, egységes műszaki platform jellemez. A TARGET2 ugyanazon célokat fogja szolgálni, mint a TARGET, az SSP alapján működve biztonságos és hatékony működést biztosítva az euróban történő fizetések kiegyenlítésére.
(3)
A Kormányzótanács elfogadta a transzeurópai automatizált valósidejű bruttó elszámolású fizetési rendszerről (TARGET2) szóló, 2007. április 26-i EKB/2007/2 iránymutatást (1).
(4)
Az Európai Központi Bank (EKB) részt fog venni a TARGET2-ben az EKB saját és ügyfelei fizetéseinek a TARGET2-ben való feldolgozása, illetve elszámolási és kiegyenlítési szervezetek - beleértve az Európai Gazdasági Térségen (EGT) kívül letelepedettek jogalanyokat is - részére kiegyenlítési szolgáltatások TARGET2-n keresztül történő nyújtása érdekében, amennyiben azok egy illetékes hatóság felvigyázása alatt állnak, és a TARGET2-EKB-hez való csatlakozásukat a Kormányzótanács jóváhagyta.
(5)
Az EKB ügyfelei kizárólag központi bankok, valamint európai és nemzetközi szervezetek lehetnek.
(6)
Az EKB kizárólag ezen határozattal összhangban nyújthat napközbeni hitelt azon ügyfeleinek, amelyek európai vagy nemzetközi szervezetek.
(7)
A Kormányzótanács úgy határozott, hogy a TARGET2 tagrendszerek szabályait a lehető legnagyobb mértékben harmonizálják, és azokat nyilvánosságra hozzák,
A KÖVETKEZŐKÉPPEN HATÁROZOTT:
1. cikk
Hatály
(1) A TARGET2-EKB kizárólag
a)
az EKB saját fizetéseit dolgozhatja fel;
b)
az EKB ügyfeleinek fizetéseit dolgozhatja fel; és
c)
azon elszámolási és kiegyenlítési szervezetek (beleértve az EGT-n kívül letelepedett jogalanyokat is) részére nyújthat kiegyenlítési szolgáltatásokat, amelyek egy illetékes hatóság felvigyázása alatt állnak, és a TARGET2-EKB-hez való csatlakozásukat a Kormányzótanács jóváhagyta.
(2) Az EKB ügyfelei kizárólag központi bankok, valamint európai és nemzetközi szervezetek lehetnek.
2. cikk
Napközbeni hitel
(1) Az EKB napközbeni hitelt kizárólag azon ügyfeleinek nyújthat, amelyek európai vagy nemzetközi szervezetek, azok számláján folyószámlahitel formájában. A folyószámlahitel napközben egyszer sem haladhatja meg az egyes számlák tekintetében az ügyféllel kötött megállapodásban meghatározott összeget. Az EKB által nyújtott napközbeni hitel az adott napra korlátozódik, az nem alakítható át egynapos hitellé.
(2) Az EKB napközbeni hitelt az EKB/2007/2 iránymutatás III. mellékletében meghatározott, napközbeni hitel nyújtására vonatkozó szabályokkal összhangban nyújthat.
3. cikk
A TARGET2-EKB szabályai
A TARGET2-EKB szabályait ezen határozat melléklete tartalmazza.
4. cikk
Hatálybalépés
(1) Ez a határozat 2008. május 19-én lép hatályba.
(2) Az Európai Központi Bank fizetési mechanizmusáról szóló, 1999. március 16-i EKB/1999/NP3 határozat és az Európai Központi Bank fizetési mechanizmusáról szóló EKB/1999/NP3 határozat módosításáról szóló, 2003. január 28-i EKB/2003/NP2 határozat az ezen határozat hatálybalépésével egyidejűleg hatályát veszti, illetve az EKB/1999/NP3 és az EKB/2003/NP2 határozatokra való utalások az ezen határozatra való utalásokként értelmezendők.
Kelt Frankfurt am Mainban, 2007. július 24-én.